open-index/open-wikipedia-markdown huggingface dataset:
Ilmari Helaniemi

**Niilo Ilmari Helaniemi**, sukunimi aik. *Helenius* (28. lokakuuta 1895 Rauma – 25. syyskuuta 1938 Vihti) oli suomalainen vakuutusjohtaja ja Liikkeenharjoittajain Keskinäisen Vakuutusyhtiön toimitusjohtaja.

Ilmari Helaniemi pääsi ylioppilaaksi 1914. Hän opiskeli Suomessa ja ulkomailla lakia ja kaupallisia aineita ja suoritti kirjanpito- ja tilintarkastajatutkinnot.

Helaniemi toimi kaupunginvoutina Tampereella 1917, poliisimestarina Raumalla 1918 ja meriväen intendentuurin rahastonhoitajana 1918–1919. Hän toimi sitten puolustusministeriössä ylireviisorina ja toimistopäällikkönä 1919–1926 ja toimi samalla Kadettikoulun ja Merikadettikoulun käytännöllisen sotalaitosopin, taloudenhoidon ja kirjanpidon opettajana sekä oli myös asiantuntijana ja sihteerinä useissa puolustusministeriön komiteoissa. Vuonna 1923 Helaniemi perusti Kustannus Oy Suomen Sotilaan.

Helaniemi oli 1926–1929 Suomen Eläinvakuutusyhdistyksen kamreerina ja myöhemmin apulaisjohtajana. Liikkeenharjoittajain Vakuutusyhtiön toimitusjohtajana hän oli vuodesta 1929 alkaen. Helaniemi oli myös Liikkeenharjoittajain Vakuutusyhtiön ja Suomen Eläinvakuutusyhdistyksen johtokuntien jäsenenä. Lisäksi hän oli Suomen Raviurheilun Ystävien ja Suomen Laivastoliitton johtokunnan jäsenenä, Helsingin Kauppaseurassa tilintarkastajana ja takaajana sekä useissa liikeyrityksissä johtokunnan jäsenenä tai tilintarkastajana.

Ilmari Helaniemi kuoli 42-vuotiaana sydänkohtaukseen kesähuvilallaan Vihdissä syyskuussa 1938. Hänen poikansa oli suurlähettiläs Ensio Helaniemi.

## Lähteet
Volvic

**Volvic** on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin 14 kilometriä Clermont-Ferrandin kaupungista pohjoiseen. Kunta sijaitsee Parc Naturel Régional des volcans d’Auvergnen luonnonpuiston alueella.

Kunnan maisemaa hallitsee keskiaikainen linna Château de Tournoël. Linnan paikalla on ollut varustuksia jo 1000-luvulla. Auvergne kreivit rakennuttivat 1200-luvulla linnaan päätornin ja 1300-luvulla linnaan lisättiin pyöreä puolustustorni. 1400-luvun puolivälissä Antoine de la Rochen aloitteesta linnaan tehtiin goottilaisia koristelutöitä sekä Pyhän Annan kappeli. Linna hylättiin 1800-luvulla. Tämän jälkeen se toimi kivilouhoksena, ja kaikki Volvic-kivestä tehdyt lattialaatat varastettiin. Lisäksi vuonna 1840 myrsky lennätti pois osan linnan katosta. Vuodesta 1920 lähtien linnan omistanut Chabrolin suku on ylläpitänyt linnaa. Aluksi he palkkasivat linnaan vartijan, joka esti kivien varastamisen. Vuonna 2000 alkoi laajamittainen linnan entisöimistyö. Nykyisin linnaan on mahdollista päästä tutustumaan.

Volvicissa on 1700-luvulla italialaisten huviloiden malliin rakennettu uusklassinen Château de Bosredon. Talossa on nykyään taidemuseo Musée Sahut, joka on erikoistunut teoksiin, jotka ovat tehty paikallisesta Volvic-kivestä.

Kunnan yrityksiä on luonnollista kivennäisvettä pullottava Volvic. Volvicin kivennäisvesi perustuu paikalla 13 500 vuotta sitten tapahtuneeseen tulivuorenpurkaukseen, joka muodosti useita kivikerroksia. Kivikerrokset ovat luonnonsuodatin, jonka läpi vesi virtasi hitaasti. Yritys kuuluu Danonen elintarviketeollisuusyritykseen.


Tiedosto:Chateau Bosredon-2.jpg|Château de Bosredon
Tiedosto:Usine Volvic.jpg|Volvicin kivennäisvesitehtaan pullottamo


## Lähteet

## Aiheesta muualla
Slovakian kansallisteatteri

**Slovakian kansallisteatteri** on perustettu vuonna 1920. Teatteri sijaitsee Bratislavassa. Siellä esitetään näytelmiä, oopperaa ja balettia.

Kansallisteatteri jakautuu kahteen rakennukseen. Vanha Ferdinand Fellnerin and Hermann Helmerin suunnittelema rakennus on valmistunut vuonna 1886. Uusi rakennus avattiin vuonna 2007, ja sen ovat suunnitelleet Martin Kusý, Pavol Paňák ja Peter Bauer.

## Lähteet
Orcines

**Orcines** on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee noin yhdeksän kilometriä Clermont-Ferrandin kaupungista pohjoiseen.

Kunnan alueella sijaitsee Ranskan keskiylänköön kuuluva vuori Puy de Dôme. Vuori kuuluu Chaîne des Puys -tulivuoriketjuun, ja sen huippu kohoaa 1 465 metriin. 

## Tunnettuja kuntalaisia
*Pierre Teilhard de Chardin (1881-1955), jesuiittapappi, filosofi ja paleontologi

## Lähteet

## Aiheesta muualla
Zvolenin rautatieasema

**Zvolenin rautatieasema**, täsmällisemmin **Zvolenin matkustajaliikenteen rautatieasema** (, eli *Zvolen osobná stanica*, lyhennys **Zvolen os.st.**), tai Zvolenin päärautatieasema, on rautatieasema Slovakian Zvolenin kaupungissa. Asema on yksi maansa keskeisimmistä ja kuuluu osana Slovakian tasavallan rautateiden (ŽSR) yhteensä 292:n rautatieaseman (2022) palveluverkostoon.

Zvolen on risteysasemapaikkakunta Slovakian keskivaiheilla, Banská Bystrican aluella. Zvolenin päärautatieasema muodostaa risteyspisteen lounaasta saapuvan Nové Zámky - Zvolen os. st. -radan (150), itään vievän Zvolen os. st. - Košice -radan (160) ja pohjoiseen,  Žilinasuuntaan johtavan Vrútky - Zvolen -radan (170) välille. Lisäksi Zvolenista lähtee rata etelälounaaseen (153) ja luoteeseen (171).

Zvolenin linja-autoasema sijaitsee rautatieaseman läheisyysessä, asemalle saapuvan kadun toisella puolella, 100 metriä rautatieasemalta pohjoiseen.


Tiedosto:Zvolen, železničná stanica (01).jpg|Zvolenin rautatieasema linja-autoaseman suunnalta nähtynä.
Tiedosto:Zvolen - železničná stanica -b.jpg|Aseman julkisivua sivusuunnalta.
Tiedosto:Zvolen železničná stanica,staničná budova.jpg|Asemarakennus ratapihan laiturilta katsoen.
Tiedosto:Zvolen, železničná stanica, hala.jpg|Asemahallia lipunmyyntipisteiden suuntaan.

## Lähteet

## Aiheesta muualla

* IC-junayhteyksien haku   (zssk.sk)
* Zvolen osobná stanica: ODCHODY / DEPARTURES (lähituntien lähtevät junat)  (zsr.sk)
* Zvolen osobná stanica: PRÍCHODY / ARRIVALS (lähituntien saapuvat junat)  (zsr.sk)
Minna Ottavainen

**Minna Ottavainen** (s. 1970) on suomalainen televisio- ja radiojuontaja.

Ottavainen aloitti juontajan uransa paikallisradioista. Hän tuli tunnetuksi televisio-ohjelmasta *[[Jyrki (televisio-ohjelma)|Jyrki]]*. Hän on juontanut televisiossa muitakin ohjelmia, kuten *[[Fashion TV|Fashion TV:tä]]*. 2000-luvun alkupuolella hän siirtyi radiojuontajaksi ja on radioon paluun jälkeen työskennellyt Radio Novassa ja Kasarissa.

## Lähteet
Tatravuorten kansallispuisto

**Tatravuorten kansallispuisto** (*Tatranský národný park*) on luonnonsuojelualue Tatravuorilla Slovakiassa. Vuonna 1949 perustettu puisto on Slovakian vanhin kansallispuisto. Se sijaitsee Puolan vastaisella rajalla, ja rajan toiselle puolelle perustettiin myös kansallispuisto viisi vuotta myöhemmin. Nämä kaksi puistoa muodostavat yhdessä Unescon biosfäärisuojelukohteen vuodesta 1993.

Puistossa on vuoristokasvillisuutta ja harvinaisia eläinlajeja kuten kotkia ja karhuja. Sen tunnuseläin on gemssi, jonka populaatio on elänyt täällä eristyksissä Alpeilla ja muissa vuoristoissa elävistä gemssikannoista jääkaudesta alkaen. Jäljellä on enää noin tuhat yksilöä.

## Lähteet
Matala-Tatran kansallispuisto

**Matala-Tatran kansallispuisto** (*Národný park Nízke Tatry*) on luonnonsuojelualue Matala-Tatran vuoristossa Slovakian keskiosassa. Vuonna 1978 perustettu puisto on Slovakian laajin kansallispuisto. Sille ovat tunnusomaisia pitkät laaksot ja rotkot, jyrkät kalliot ja mäntymetsät ja vuoristoniityt.

## Lähteet
Veľká Fatran kansallispuisto

**Veľká Fatra kansallispuisto** (*Národný park Veľká Fatra*) on luonnonsuojelualue Veľká Fatran vuoristossa Slovakian keskiosassa. Vuonna 1973 suojellusta alueesta tuli vuonna 2002 varsinainen kansallispuisto. Siellä on Euroopan laajin luonnonvarainen marjakuusimetsä.

## Lähteet
Kuusenkäpykoisa

**Kuusenkäpykoisa** (*Assara terebrella*) on koisaperhosmaisiin kuuluva pienikokoinen perhonen. Sen väritys on ruskean, valkoisen ja mustan kuviollinen, ja siipiväli 18-25 mm.

## Lähteet
Daniel Mortenson

**Daniel Mortenson** (2. kesäkuuta 1860 Verdal – 3. syyskuuta 1924 Røros) oli norjalainen varhainen saamelaisaktivisti, poliitikko, toimittaja ja opettaja. Hän puolusti poronhoitajasaamelaisten oikeuksia ja julkaisi *Waren Sardne* ("Tunturin ääni") -nimistä lehteä. 
## Lähteet

## Aiheesta muualla
Riku Tohila

**Riku Tohila** (s. 4. joulukuuta 2003 Kalajoki) on suomalainen jääkiekkoilija, joka pelaa Mestis-joukkue KeuPa HT:ssä. Hän on pelipaikaltaan keskushyökkääjä. Tohila on peräti 203 pitkä ja 94 kg painava. Hän laukoo oikealta.

## Ura
Tohila aloitti luistelukoulun omien sanojensa mukaan 4–5-vuotiaana JHT Kalajoessa. Hän debytoi seuran miesten joukkueessa vain 16-vuotiaana Suomi-sarjassa kaudella 2019–2020, jolloin Tohila pelasi yhden runkosarja- ja neljä pudotuspeliottelua ilman tehopisteitä. Huhtikuussa 2020 hän teki JHT:n kanssa vuoden mittaisen jatkosopimuksen. Kaudella 2020–2021 Tohila pelasi Suomi-sarjassa seitsemän runkosarjaottelua tehden kolme syöttöpistettä. Hän pelasi miesten pelejä myös viisi ottelua lainalla II-divisioonajoukkue Teräs-Kiekossa tehopistein 7+2=9. Tammikuussa 2021 Tohila siirtyi kuitenkin loppukaudeksi JYPin U18-joukkueeseen.

Toukokuussa 2022 Tohila teki JYPin kanssa kolmivuotisen SM-liigasopimuksen. Chicago Blackhawks varasi hänet varsin yllättäen seitsemännellä kierroksella 199. pelaajana . Tohila pelasi kauden 2022–2023 lähes kokonaan vielä JYPin U20-joukkueessa, jonka varakapteenina hän toimi. Tohila oli joukkueen paras maalintekijä 18 osumallaan. Hän debytoi myös miesten peleissä, kun Tohila pelasi lainalla Mestis-joukkue KeuPa HT:ssä viisi runkosarjaottelua tehopistein 1+2=3.

Myös kauden 2023–2024 Tohila aloitti JYPin U20-joukkueessa. Hän teki SM-liigadebyyttinsä runkosarjan kuudennella kierroksella 29. syyskuuta 2023 vieraissa KalPaa vastaan. Tohila merkittiin JYPin nelossentteriksi laidoilleen Aaro Vidgren ja Mikko Petman. Hän sai ottelussa jääaikaa 8.47 minuuttia. Liigauransa avausmaalin Tohila teki seitsemännessä ottelussan 27. lokakuuta 2023 Helsingin IFK:ta vastaan. Hänen osumansa hyväksyttiin videotarkistuksen päätteeksi. Janne Kolehmainen valitsi Tohilan ottelun Alumnien tähtien kolmostähdeksi. Kaikkiaan hän pelasi tulokaskautensa aikana 39 runkosarjaottelua tehopistein 1+1=2. Kaudella 2024–2025 Tohila pelasi SM-liigassa 20 runkosarjaottelua tehopistein 1+1=2. Hän pelasi ison osan kaudestaan myös lainalla KeuPa HT:n Mestis-joukkueessa, jossa Tohila pelasi 18 ottelua.

Syyskuussa 2025 Tohila palasi ottelukohtaisella sopimuksella kasvattajaseuransa JHT:n Suomi-sarjajoukkueeseen. Marraskuussa hän palasi loppukauden 2025–2026 kattavalla sopimuksella KeuPa HT:n Mestis-joukkueeseen.

## Muuta
Tohilan isosisko Iina pelasi omalla urallaan puolustajana Naisten Liigaa Team Kuortaneen ja Oulun Kärppien joukkueissa. Sisarusten isä Janne Tohila pelasi omalla urallaan hyökkääjänä alemmissa sarjoissa. Hän on myöhemmin toiminut JHT:n apuvalmentajana ja huoltajana sekä junioreissa että miesten joukkueessa, kun Riku on pelannut samassa joukkueessa.

Riku Tohila on maininnut esikuvakseen Aleksander Barkovin.

## Tilastot

## Lähteet
*
*
*

### Viitteet
Egil Hylleraas

**Egil Andersen Hylleraas** (15. toukokuuta 1898 Engerdal – 28. lokakuuta 1965 Oslo) oli norjalainen teoreettinen fyysikko. Hän oli Max Bornin oppilas ja väitteli tohtoriksi vuonna 1933. Vuodesta 1937 kuolemaansa saakka Hylleraas toimi professorina Oslon yliopistossa. Hän tutki muun muassa kiderakennetta ja valonsäteiden kahtaistaittumista. Hylleraas myös kirjoitti teoreettisen fysiikan oppikirjan sekä yleistajuisia artikkeleita.
## Lähteet

## Aiheesta muualla
Maantiejuoksun maailmanmestaruuskilpailut

**Maantiejuoksun maailmanmestaruuskilpailut** on kansainvälisen yleisurheiluliiton (WA) järjestämä kilpailu, jossa kilpaillaan tiejuoksussa mailin, viiden kilometrin ja puolimaratonin pituisilla matkoilla. Kilpailu järjestettiin ensimmäisen kerran Latviassa Riiassa 1. lokakuuta 2023.

Vuosina 1992–2020 WA (ent. IAAF) järjesti puolimaratonin maailmanmestaruuskilpailut, jotka sulautettiin näihin vuonna 2023 aloitettuihin maantiejuoksun MM-kilpailuihin.

## Lähteet
Tarton murre

**Tarton murre** tai **Tarton** **kieli** on yksi eteläviron murteisiin kuuluvista murteista tai kielistä. 1500–1800-luvulla runsaasti käytetty eteläviron eli Tarton kirjakieli pohjautui tarton murteeseen.

Tarton murteessa on huomattavia muoto-opillisia eroja verrattuna viron kirjakieleen. Esimerkiksi illatiivissa sanat saavat päätteekseen -*de*: *pudelide* (suom. 'puteliin', 'pulloon'), kun pohjoisvirossa eli virossa sana taipuu *pudelisse*. Tarton murteessa on myös astevaihtelullisesti vahvoja -*i*-monikkoja, kuten *lehtist* (vir. *lehtedest*, suom. 'lehdistä') ja *tähtile* (vir. *tähtedele*, suom. 'tähdille'). Tarton murteessa on myös suomen kieltä muistuttavia pronomineja. Niitä ovat *sii* (suom. 'siinä'), *taa* ('tämä') ja *tuu* ('tuo'). Virossa niitä vastaavat sanat *see* ('se') ja *too* ('tuo'). Äänteellisesti ja kieliopillisesti Tarton murre on lähempänä mulgin murretta kuin võron murretta, mutta sanastoltaan se on lähempänä võroa.

Tarton murteen levinneisyysalue on historiallisen Tartumaan eteläosassa Peipsijärvestä Võrtsjärveen kulkien mulgin ja võron murteiden viertä Latvian rajalle. Tarton murteen puhuma-ala on eteläviron murteiden tai kielten keskellä. Tarton murre jakautuu neljään paikallismurteiden alueeseen, joita ovat koillis-Tarton paikallismurteet eli pohjoisryhmä, johon kuuluvat Maarja, Kodavere ja Kavastu; itäryhmä, johon kuuluvat Võnnu ja Kambja; länsiryhmä, johon kuuluvat Rannu, Puhja ja Nõo sekä eteläryhmä, johon kuuluvat Otepää, Rõngu ja Sangaste. Näistä kaikista omaleimaisin on Otepään paikallismurre.

## Lähteet
Bartonella quintana

**Bartonella quintana** on hitaasti kasvava gramnegativinen bakteeri, joka aiheuttaa ampumahautakuumetta. Se tarttuu ihmiseen vaatetäin puremasta. Bakteerin genomissa on 1&nbsp;587&nbsp;646 emäsparia.

## Lähteet
Dežo Hoffmann

**Dezider "Dežo" Hoffmann** (24. toukokuuta 1912 Banská Štiavnica – 29. maaliskuuta 1986 Lontoo) oli slovakialaissyntyinen brittiläinen kuvajournalisti ja valokuvaaja, joka tuli tunnetuksi 1960-luvulla The Beatles -yhtyeen hovikuvaajana.

## Elämä ja ura
Hoffamann syntyi Itävalta-Unkarin keisarikunnassa nykyisen Slovakian Banská Štiavnicassa ja varttui Zilinassa. Opiskeltuaan journalismia Prahassa hän työskenteli Barrandov-studioilla ja 20th Century Foxin kuvajournalistina Pariisissa. Vuosina 1935–1936 Hoffman kuvasi Abessinian sotaa, jonka jälkeen hän sai tehtäväkseen kuvata Barcelonassa pidettäväksi suunniteltuja Kansojen olympialaisia, jotka kuitenkin peruttiin Espanjan sisällissodan sytyttyä heinäkuussa 1936. Hoffmann liittyi tasavaltaisten puolelle kansainvälisiin prikaateihin unkarilaisen Mátyás Rákosin mukaan nimettyyn pataljoonaan tutustuen muun muassa Ernest Hemingwayhin ja Robert Capaan. Sodan päätyttyä kolmasti haavoittunut Hoffmann pakeni Ranskaan, jossa hän joutui internoiduksi ja päätyi lopulta vuonna 1940 Isoon-Britanniaan. Toisen maailmansodan aikana Hoffman värväytyi RAF:n tshekkoslovakialaisista lentäjistä muodostettuun osastoon ja hän oli kuvaamassa myös Normandian maihinnousua.

Sodan päätyttyä Hoffmann asettui Lontoohon, jossa hän työskenteli eri sanoma- ja aikakauslehdille. Vuonna 1955 Hoffmann aloitti *[[Record Mirror]]*-musiikkilehden palveluksessa ja ryhtyi kuvaamaan viihdemaailman kuuluisuuksia. Vuonna 1962 Hoffmann kuvasi ensimmäisen kerran Liverpoolissa The Beatlesia, josta alkoi hänen vuosia kestänyt yhteistyönsä yhtyeen kanssa. Hänen kuviaan käytettiin myös yhtyeen levynkansissa. Beatleksien ohella muita Hoffmann kuvaamia yhtyeitä ja artistelja olivat muun muassa The Rolling Stones, The Animals, Elton John, Bob Marley, Cliff Richard, Frank Sinatra, Louis Armstrong, Jimi Hendrix, Little Richard, Bob Dylan, Deep Purple, The Faces, The Doors, The Kinks, Cream, Dusty Springfield, The Shadows, Tom Jones, David Bowie, Duke Ellington, Pink Floyd, Marianne Faithfull ja Diana Ross. Lisäksi hän kuvasi näyttelijöitä kuten Charlie Chaplin, Marilyn Monroe, Marlon Brando, Sophia Loren, Omar Sharif ja Laurence Olivier. Hoffmann uudisti viihdetähtien kuvausta luopumalla studiossa otetuista kankeista pönötyskuvista ja vei sen sijaan kohteensa ulkoilmaan antaen kuviinsa myös liikettä ja dynamiikkaa. Hoffmanin laaja kuva-arkisto on nykyään Shutterstockin omistuksessa, mutta niitä on nähtävissä myös Lontoossa National Portrait Galleryn kokoelmissa.

## Teoksia
*
*
*

## Lähteet
Slovakian ydinvoima

**Slovakian ydinvoima** koostuu kahdesta ydinvoimalaitoksesta, joissa on toiminnassa yhteensä viisi ydinreaktoria (9/2023). Kaikki reaktorit ovat  VVER-tyypin painevesireaktoreja. Vuonna 2022 yhteensä 59 prosenttia Slovakian sähköstä tuotettiin ydinvoimalla. Voimalat omistaa energiayhtiö Slovenské Elektrárne.

Slovakian ydinvoimalat sijaitsevat Trnavan alueen Trnavan piirin Jaslovske Bohunicen kunnassa ja Nitran alueen Levicen piirin Mochovcessä. Slovakia on suunnitellut ja valmistellut myös yhden tai kahden suuremman 1200 MWe:n voimalaitosyksikön rakentamista Jaslovske Bohuniceen, mutta vuoteen 2030 saakka ulottuvan energiasuunnitelman mukaan näiden aika voisi olla vasta vuoden 2035 jälkeen.

Slovakian ydinvoimalayksiköissä on käytetty sataprosenttisesti Venäjältä peräisin olevaa ydinpolttoainetta, mutta Venäjän Ukrainaan kohdistaman hyökkäyssodan (2022–) johdosta Slovakia pyrkii tästä riippuvuudesta eroon.

## Ydinreaktorit
Kansainvälisen atomienergiajärjestön tietokannan mukaan Slovakiassa tuotetaan sähköä viidellä ydinreaktorilla (syyskuussa 2023), joista yhdellä olivat käyttööottotestit meneillään syys-lokakuussa 2023. Lisäksi yksi reaktori on rakenteilla ja kolme poistettu käytöstä. Mochovcen ydinvoimalaitoksen kolmosyksikön käyttöönoton myötä Slovakiasta ennakoitiin tulevan sähkönviejä.

## Lähteet

## Aiheesta muualla

*Nuclear Power in Slovakia (Maailman ydinvoimatuottajien järjestö World Nuclear Association)
Etne (taajama)

**Etne** tai **Etnesjøen** on taajama Etnen kunnassa Vestlandin läänissä Norjassa ja kuntansa hallinnollinen keskus. Taajaman pinta-ala on 1,4 neliökilometriä ja asukasluku 1&nbsp;315 vuonna 2022.
## Lähteet

## Aiheesta muualla
Eyolf

**Eyolf** on muinaispohjoismaista alkuperää oleva miehen etunimi. Vuosina 1900–2017 se oli Norjassa käytössä noin 190 henkilöllä. Nimestä on useita kirjoitusmuotoja.

## Tunnettuja nimenkantajia
* Eyjólfur Sverrisson (s. 1968), islantilainen jalkapallovalmentaja
* Eyolf Mattson (1897–1965), suomalaissyntyinen neuvostoarmeijan upseeri
* Eyolf Soot (1859–1928), norjalainen taidemaalari

## Lähteet
Siri Nilsen

**Siri Anne Nilsen** (s. 12. huhtikuuta 1985 Oslo) on norjalainen laulaja-lauluntekijä, näyttelijä ja tanssija. Hän aloitti uransa lapsinäyttelijänä ja julkaisi esikoisalbuminsa *Vi som ser i mørket* vuonna 2009. Läpimurtonsa Nilsen saavutti vuonna 2011 albumilla *Alle snakker sant*, joka nousi VG-listalle 21 viikoksi ja oli parhaimmillaan seitsemännellä sijalla. Musiikin tekemisen lisäksi Nilsen työskentelee ääninäyttelijänä.

Nilsenin isä on muusikko Lillebjørn Nilsen ja puoliso koomikko Anders Bye.
## Lähteet

## Aiheesta muualla
Hannes Kotka

**Hannes Kotka** (23. joulukuuta 1897 Kokkola – 5. heinäkuuta 1934 Pöytyä) oli suomalainen filosofian maisteri, kanteletaiteilija, säveltäjä ja näytelmäkirjailija.

Hannes Kotka kävi Rovaniemen keskikoulun ja pääsi ylioppilaaksi Oulun yhteiskoulusta. Filosofian kandidaatiksi hän valmistui vuonna 1922.

Hannes Kotka toimi musiikkiaineiden opettajana Lahden ja Oriveden kansanopistoissa, toimittajana muun muassa pilalehti Tuulispäässä sekä Työväen Musiikkiliiton sihteerinä ja Työväen Musiikkilehden toimittajana. Hän tuli tunnetuksi kanteleensoittajana ja hän kiersi konserttimatkoilla Suomen lisäksi myös muun muassa Saksassa ja Italiassa. Kotka sävelsi myös itse jonkin verran,  kirjoitti raittiusnäytelmiä ja toimi sanomalehtien kirjeenvaihtajana. Hänen näytelmistään tunnetuimpia olivat *Amerikan kultaa* ja *Väärä sulhanen*.

Hannes Kotka kuoli 36-vuotiaana Pöytyän sairaalassa heinäkuussa 1934.

## Näytelmiä
* *Aallotar* : satunäytelmä.
* *Amerikan kultaa : kaksinäytöksinen raittiusnäytelmä*. Raittiuden ystävien näytelmäsarja 1. Helsinki 1933
* *Väärä sulhanen: kaksinäytöksinen raittiusnäytelmä*. Raittiuden ystävien näytelmäsarja 2. Helsinki 1933

## Sävellysiä
* *Menuetto: pianolle*. Westerlund, Helsingfors 1923
* *Orientale: pianolle*. Fazerin musiikkikauppa, Helsinki 1924

## Lähteet

## Aiheesta muualla
* Hannes Kotka: Orientale; Menuetto, pianistina Phillip Sear (Youtube)
Ageratina gracilis

**Ageratina gracilis** on Etelä-Amerikasta kotoisin oleva asterikasvien heimoon kuuluva kasvilaji.

## Elinalue
*A. gracilis* on kotoperäinen Kolumbiassa, Ecuadorissa ja Venezuelassa, missä se kasvaa vuoristossa 1&nbsp;700–4&nbsp;100 metrin korkeudessa.

## Leviäminen
*A. gracilis* levittää siemeniään tuulen mukana, jonka jälkeen ne varastoituvat lyhytaikaisesti maaperän siemenpankkiin.

## Käyttö lääketieteessä
*A. gracilis* -kasvin mahdollisia syövänvastaisia ominaisuuksia on tutkittu. Alustavat tulokset osoittavat, että *A. gracilis* -lajilla on antiproliferatiivista aktiivisuutta syöpäsoluja vastaan, ja ne ovat lähtökohta tuleville tutkimuksille, jotka koskevat sen antineoplastista aktiivisuutta ja sen viljelyolosuhteita.

## Lähteet

## Aiheesta muualla
Rolf Hasselblatt

**Rolf Ivar Hasselblatt** (10. helmikuuta 1936 Turku – 26. joulukuuta 2023 Espoo) oli suomalainen yritysjohtaja, joka sai kauppaneuvoksen arvonimen.

Hasselblattin vanhemmat olivat lääketieteen ja kirurgian tohtori Robert Hasselblatt ja Maud Björk. Hän avioitui 1962 diplomiekonomi Leila Sieversin kanssa. Hasselblatt tuli ylioppilaaksi Svenska klassiska lyceum i Åbosta 1955 ja valmistui diplomiekonomiksi Åbo Akademin kauppakorkeakoulusta 1959. Hän oli Oy Shell Ab:n myyntiedustaja, mainospäällikkö ja piirijohtaja 1959–1970, Shell Europen palveluksessa Haagissa Alankomaissa 1970–1973 ja Oy Shell Ab:n myyntijohtaja 1973–1974.

Suomen Trikoon kaupallinen johtaja Hasselblatt oli 1974–1976 ja varatoimitusjohtaja 1976–1978 Tampereella, Oy Shell Ab:n markkinointijohtaja 1978–1983, hallituksen jäsen 1978–1984 ja talousjohtaja 1983–1984, Shell Switzerland -yhtiön markkinointijohtaja Zürichissä Sveitsissä 1984–1988 ja Oy Shell Ab:n markkinointijohtaja 1988–1990. Yhtiön pääjohtaja, johtokunnan puheenjohtaja ja hallituksen jäsen hän oli 1990–1996. Hasselblattilla oli myös useita asiantuntija- ja luottamustehtäviä. Kauppaneuvoksen arvonimen hän sai 1992. 

## Lähteet
Kristillisdemokraatit (Slovakia)

**Kristillisdemokraatit** (*Kresťanskodemokratické Hnutie*,  **KDH**)  on yksi Slovakian puolueista. Sen ideologia on kristillinen demokratia ja sosiaalinen konservatismi. Vuonna 2012 valitussa parlamentissa sillä oli 16 paikkaa. Sen jälkeen se jäi kaksi kertaa (2016 ja 2020) alle viiden prosentin äänikynnyksen. Vuoden 2023 vaaleissa se nousee jälleen parlamenttiin lähes seitsemän prosentin ääniosuudella.

KDH kuvailee itseään keskustaoikeistolaiseksi, konservatiiviseksi ja demokraattiseksi puolueeksi, joka edistää kristillisiä ja konservatiivisia arvoja. Kansainvälisesti se on Euroopan yhteistyön ja NATO:n kannattaja, ja arvostelee epädemokraattisia toimijoita kuten Venäjää ja Kiinaa.

Euroopan parlamentissä KDH kuuluu Euroopan kansanpuolueen ryhmään. Sillä on kolme edustajaa, Vladimír Bilcik,  Miriam Lexmann ja Peter Pollak.

Puolue perustettiin helmikuussa 1990. Sen takana oli katolisia kommunismin vastustajia ja henkilöitä, jotka olivat mukana samettivallankumouksessa ja Kansa väkivaltaan vastaan (Verejnosť proti násiliu, VPN) -liikkeessä.
Puolueen perustaja oli Ján Čarnogurský.

## Lähteet
Eyolf Soot

**Eyolf Soot** (24. huhtikuuta 1859 Aremark – 30. elokuuta 1928 Oslo) oli norjalainen taidemaalari. Hän oli Knud Bergslienin, Karl Gussowin ja Léon Bonnat'n oppilas. Hän erikoistui muotokuviin sekä maisemamaalauksiin.

Sootin vaimo vuosina 1892–1900, teatterinjohtaja Inga Bjørnson, oli Bjørnstjerne Bjørnsonin veljentytär.

## Töitä

Eyolf Soot - Portrait of the Author Jonas Lie and his Wife Thomasine - Dikteren Jonas Lie og hans hustru Thomasine - Nasjonalmuseet - NG.M.00473.jpg|Jonas Lien ja hänen vaimonsa Thomasinen muotokuva (1889)
Eyolf Soot - Velkommen.jpg|*Velkommen* (1890)
Eyolf Soot - The Child Murderess - Barnemordersken - Nasjonalmuseet - NG.M.00471.jpg|*Barnemordersken* (1895)
Eyolf Soot - The Author Bjørnstjerne Bjørnson and his Wife Karoline at Aulestad - Dikteren Bjørnstjerne Bjørnson og hans hustru Karoline på Aulestad - Nasjonalmuseet - NG.M.00497.jpg|Bjørnstjerne Bjørnsonin ja hänen vaimonsa Karolinen muotokuva (1897)


## Lähteet

## Aiheesta muualla
Skånevik

**Skånevik** on taajama Etnen kunnassa Vestlandin läänissä Norjassa. Sen pinta-ala on 0,9 neliökilometriä ja asukasluku 547 vuonna 2022. Skånevik oli itsenäinen kunta vuoteen 1965, jolloin se liitettiin Kvinnheradin ja Etnen kuntiin. 
## Lähteet

## Aiheesta muualla
Róbert Boženík

**Róbert Boženík** (s. 18. marraskuuta 1999 Terchová, Slovakia) on slovakialainen jalkapalloilija, pelipaikaltaan keskushyökkääjä. Hän edustaa portugalilaista Boavistaa ja Slovakian maajoukkuetta. 

## Seurajoukkueura

### MSK Zilina
Boženík aloitti jalkapallouransa FK Terchovássa vuonna 2008, jonka jälkeen hän siirtyi MSK Zilinan junioriakatemiaan vuonna 2009, jossa hän teki ammattilaisdebyyttinsä cup-ottelussa SK Zavazna Porubaa vastaan syyskuussa 2017. Slovakian pääsarjassa hän teki ensiesiintymisensä heinäkuussa 2018 Nitraa vastaan. Ottelussa hän iski 2–1-voittomaalin. Kuukauden mittaisena aikana hän teki maalin myös AS Trencinia ja SKF Seredia vastaan.  Ennen talvea hän oli tehnyt 16 ottelussa 10 maalia, muun muassa maali sarjan mestaria, Slovan Bratislavaa vastaan, 5–2-tappiossa ja kaksi muuta maalia Nitraa vastaan, 0-2-voitossa. Kevätkaudella hän teki neljään otteluun yhden maalin. Hän pelasi myös seitsemän ottelua Slovakian cupia ja viimeisteli kaksi maalia. 

#### Kausi 2019–2020
Boženík pelasi ensimmäistä kaudella 2019–2020 kertaa Zilinalle Slovakian pääsarjan ottelussa MFK Zemplín Michalovcea vastaan. Hän teki ensimmäisen maalinsa kaudella ottelussa MFK Ruzomberokia vastaan elokuussa 2019, jossa teki ja syötti yhden maalin. Ottelussa FK Senicaa vastaan myöhemmin samassa kuussa hän teki maalin ja syötti kaksi. Boženík teki viimeisen maalinsa MFK Zilinalle syyskuussa 2019 ottelussa Pohroniea vastaan, nimittäin hän ei tehnyt lopuissa otteluissa yhtäkään maalia ennen siirtymistään Alankomaihin. 

### Feyenoord
Tammikuussa 2020 Boženík siirtyi rotterdamilaisseura Feyenoordiin neljän miljoonan euron siirtokorvauksella. Hän teki debyyttinsä joukkueessa ottelussa helmikuussa 2020 Eredivisien ottelussa Emmenia vastaan ja teki ensimmäisen maalinsa jo seuraavan kierroksen ottelussa PEC Zwollea vastaan. Siitä seuraavallakin kierroksella hän teki maalin, tällä kertaa Fortuna Sittardia vastaan. Keväällä 2020 Boženík viimeisteli viidessä ottelussa kaksi maalia. 

Ensimäistä kertaa kaudella 2020–2021 Boženík pelasi ottelussa PEC Zwollea vastaan. Koko kaudella hän teki 15 ottelussa yhden maalin ADO Den Haagia vastaan. 

### Boavista FC
Heinäkuussa 2022 Boženík lainattiin Portugaliin Boavistaan. Hän teki debyyttinsä ottelussa Casa Piaa vastaan elokuussa 2022. Koko kaudella hän teki 23 pääsarjan ottelussa neljä maalia.

Vuosi myöhemmin Boženík siirtyi Boavistaan kokonaan 2,5 miljoonan euron siirtokorvauksella. Kaudella 2023–2024 Boženík pelasi 31 Portugalin liigan ottelua ja teki niissä yhdeksän maalia.

## Maajoukkueura
Boženík teki debyyttinsä Slovakian A-maajoukkueessa kesäkuussa 2019 Jordaniaa vastaan. Hän oli Slovakian joukkueessa kesällä 2021 käydyissä EM-kilpailuissa mutta ei pelannut turnauksessa minuuttiakaan. Hän on pelannut huhtikuun 2024 loppuun mennessä 39 A-maaottelua ja tehnyt niissä kuusi maalia: syyskuussa 2019 EM-karsintaottelussa Unkaria vastaan, lokakuussa 2019 ystävyysottelussa Paraguayta vastaan, marraskuussa 2019 EM-karsintaotteluissa Kroatiaa ja Azerbaidžania vastaan, syyskuussa 2021 MM-karsintaottelussa Sloveniaa vastaan sekä marraskuussa 2023 EM-karsintaottelussa Bosnia ja Hertsegovinaa vastaan.

## Lähteet
Ján Čarnogurský

**Ján Čarnogurský** (s. 1. tammikuuta 1944, Bratislava, Slovakian tasavalta) on slovakialainen poliitikko.

Čarnogurskýn isä oli kommunisteja vastustava poliitikko, joka joutui useita kertoja vankilaan. Tämä haittasi myös Ján Čarnogurskýn opintoja, mutta hän pääsi Prahan yliopistoon opiskelemaan tekniikkaa ja myöhemmin Bratislavan yliopistoon opiskelemaan lakia. Hän väitteli oikeustieteen tohtoriksi ja sai asianajajan oikeudet, jotka hän kuitenkin menetti avustettuaan määriläistä mielenosoittajaa.

Čarnogurský osallistui Peruskirja 77 -liikkeen toimintaan ja joutui vankilaan vuonna 1989. Presidentti Gustáv Husák kuitenkin armahti hänet. Samettivallankumouksen jälkeen joulukuussa 1989 Čarnogurskýstä tuli Tšekkoslovakian varapääministeri ja vaalien jälkeen oikeusministeri.

Čarnogurský kuului vuonna 1990 Kristillisdemokraattisen liikkeen (Kresťanskodemokratické Hnutie, KDH) perustajiin. Hän oli vuosina 1991–1992 Slovakian pääministeri ja vuosina 1998–2002 oikeusministeri.

Čarnogurský erosi myöhemmin puolueen johdosta ja toimi asianajajana omassa toimistossaan. Hänet valittiin takaisin puolueen puheenjohtajistoon vuonna 2006.

## Lähteet
FK Union Nové Zámky

**FK Union Nové Zámky** 0n vuonna 2002 perustettu naisten jalkapalloseura Slovakian Nové Zámkysta.

## Saavutukset
*Slovakian mestaruus: 2013, 2014, 2015
*Slovakian Cup: 2014, 2015

## Lähteet
Viuhkokääpä

**Viuhkokääpä** (*Polyporus umbellatus* tai *Grifola umbellata*) on Suomessa harvinainen kääpälaji. Itiöemä haaroittuu puumaisesti, ja sen jälkeen siihen kasvaa pikkusieniä. Lakki on 1&ndash;5 cm leveä, ohut, keskeltä kuopalla. Se on väriltään kellan- tai harmaanruskea. Pillikerros on hyvin ohut ja valkoinen. Yksittäinen pilli on pieni ja pyöreäsuinen. Jalka on renkaaton ja vaaleanharmaa. Malto on valkoista, nuorena pehmeää, mutta sieni muuttuu vanhemmiten sitkeäksi. Sienen itiöpöly on valkoista, ja sen tuoksu on miellyttävä, sienimäinen. Sieni maistuu aluksi miedolta, mutta jälkimakuna tuntuu lievä karvaus. Vanhana sienessä on lievästi vetysyanidia muistuttava maku.

Viuhkokääpä kasvaa usein jalojen lehtipuiden tyvillä tai juurilla loisena. Se on Suomessa harvinainen ja esiintyy lähinnä Lounais-Suomessa.

Viuhkokääpää pidetään nuorena hyvänä ruokasinenä, mutta harvinaisuutensa vuoksi sitä ei voida Suomessa suositella ruokasieneksi.

## Lähteet
Kristillinen liitto (Slovakia)

**Kristillinen liitto** (*Kresťanská únia*; KÚ) on yksi Slovakian puolueista. Puolueen puheenjohtaja on Anna Záborská.

Europuolueena se on lähellä Euroopan kristillistä poliittista liikettä.

Vuooden 2023 parlamenttivaaleissa KU haki yhteistyötä maan toisen kristillisen puolueen KDH:n kanssa. KDH ei suostunut vaaliliittoon. Niinpä KU lähti  Tavalliset ihmiset -puolueen ja  Ihmisten vuoksi -ryhmän (*Za ľudí*), kanssa vaaliliittoon  nimeltä "Tavalliset ihmiset ja ystävät" ().

## Lähteet
Puy de Dôme

**Puy de Dôme** on lepotilassa oleva tulivuori Ranskassa Auvergne-Rhône-Alpesin alueella Puy-de-Dômen departementissa. Vuoren itäosa ja huippu on Orcinesin ja länsiosa Ceyssatin kunnan alueella.

Puy de Dôme kuuluu Ranskan keskiylängön Chaîne des Puysin tulivuoriketjuun, joka koostuu noin 80:sta tulivuoresta. Puy de Dôme on ketjun nuorimpia, ja se syntyi noin 11&nbsp;000 vuotta sitten.

## Historia
Toisella vuosisadalla roomalaiset rakensivat vuoren huipulle Mercuriuksen temppelin. Temppeli oli tärkeä pyhiinvaelluskohde ja sieltä oli näkymä itään yli pääkaupunki Augustonemetumin (Clermont-Ferrand). Temppelin rauniot ovat yhä olemassa, ja huipulla on observatorion yhteydessä Mercuriuksen temppelin museo.

1600-luvulla Blaise Pascal, joka oli kotoisin läheisestä Clermont-Ferrandista, käytti Puy de Dômea vahvistaakseen tyhjiön olemassaolon teorian. 19. syyskuuta 1648 tehtiin koe, jossa Blaise Pascalin lanko kiipesi Puy de Dômen rinnettä elohopeabarometrin kanssa. Nousun aikana hän kirjasi elohopean alenemisen ja nousun laskeutuessaan. Näin havaittiin ilmanpaineen vaihtelu korkeuden mukaan. Pascalin kokeilu luo perustan ilmakehän tutkimuksille. Noin kaksisataa vuotta myöhemmin perustettiin ensimmäinen pysyvä vuoristo-observatorio Puy de Dômen huipulle professori Émile Alluardin johdolla. Observatorio vihittiin käyttöön 22. elokuuta 1876, siitä tuli maailmankaikkeuden tieteiden observatorio vuonna 1986.

Vuonna 1907 rakennettiin Puy de Dômen huipulle johtava raitiovaunulinja. Sen tarkoituksena oli kuljettaa matkailijoita vuoren huipulle. Linja lopetettiin vuonna 1925 kannattamattomana. Vuonna 2012 otettiin käyttöön Panoramique des Domes -hammasrata. Sen avulla 400 henkilöä pääsee huipulle viidessätoista minuutissa. Radalla on myös tarkoitus suojella luontoa, ja samalla matkailijoilta kiellettiin autolla kulku vuoren huipulle.

Vuosina 1956 ja 1957 vuoren huipulle rakennettiin televisiomasto, joista on tullut oleellinen osa Puy de Dômen siluettia.

## Vapaa-aika
Ensimmäinen riippuliitolento Puy de Dômen huipulta tehtiin vuonna 1973. Sen teki kaksi pariisilaista tulevan riippuliiton pioneeria. Nykyään paikalla harrastetaan lajia jatkuvasti.

Puy de Domen huipulle johtaa kaksi vaelluspolkua, jotka alkavat Panoramique des Dômesin pysäköintialueelta: Chemin Chèvres (4,9 km, 3 h) ja Chemin de Muletiers (3,9 km, 2 h). Ensimmäinen vie vaeltajat huipulle pohjoista puolta pitkin, ja sieltä on näkymät Puy Parioulle, Puy des Goulesille ja Puy de Cômelle. Chemin de Muletiers kulkee ylös vuoren eteläpuolta pitkin. Polku on hyvin kuljettavissa ja jyrkkä (2,3 km vaellusta ja 350 metrin nousu). 


Tiedosto:Puy de Dôme Aq18.JPG|Puy de Dômen huippu
Tiedosto:Puy de dome temple mercure 2.jpg|Mercuriuksen temppeli
Tiedosto:Puy de Dôme - Pylone TDF - 008.jpg|TV-masto
Tiedosto:Panoramique des Dômes.JPG|Panoramique des Dômes
Tiedosto:FRANCE - Auvergne - LE PUY DE DOME - Parapentes (08-10-2005).JPG|Riippuliitäjiä Puy de Domen rinteellä
Tiedosto:Les Monts-Dôme depuis le Puy-de-Dôme.jpg|Uusia vaelluspolkuja


## Lähteet

## Aiheesta muualla
Patois

**Patois** on kielen paikallismurre, joka on yleensä kirjoittamaton, ja jota käyttävät tavallisesti alemmat yhteiskuntakerrokset.

Käsitettä on käytetty etenkin Ranskassa ja ranskankielisessä Sveitsissä. Nykyisin termiä ei enää käytetä kielitieteessä, mutta se on edelleen käytössä vähättelevässä merkityksessä muissa yhteyksissä.

## Lähteet
Emil Brack

**Emil Brack** ( 8. joulukuuta 1860 Naumburg - 11. toukokuuta 1905 München) oli saksalainen taidemaalari. Hän maalasi laatukuvia ja akvarelleja.    

## Elämänvaiheita
Brack opiskeli aluksi taidetta kotimaassaan Berliinissä ja Münchenissä. Hän jatkoi opintojaan Pariisissa Académie Julianissa. Saksassa Brack kiinnostui laatukuvista ja oleskellessaan Ranskassa hän alkoi maalata myös lasten muotokuvia. Hänen saamassaan koulutuksessa vaadittiin hyvää piirustustaitoa. 

Opiskeluaikoinaan Brack matkusteli Tanskassa ja Italiassa. Vuonna 1890 hän asettui loppuelämäkseen Müncheniin. 

Brackin maalauksissa on huolellisesti tutkittuja interiöörejä ja hänen ihmishamonsa on kuvattu empaattisesti ja lämpimästi. Elinaikanaan hän oli suosittu taiteilija. Taiteilijamatrikkelin mukaan hän maalasi viitisenkymmentä teosta.  
## Lähteet

## Aiheesta muualla
* https://www.mutualart.com/Artist/Emil-Brack/6D31FB1A66EA1DF9
Salla Merikukka

**Salla Iina Maaria Merikukka** (o.s. **Niemi**, s. 10. lokakuuta 1988 Halikko) on helsinkiläinen valokuvaaja, Helsingin Vihreiden puheenjohtaja, Vihreiden puoluehallituksen jäsen sekä kirkkopäättäjä. Tällä hetkellä Merikukka istuu Paavalin seurakunnan seurakuntaneuvostossa sekä Helsingin seurakuntayhtymän kirkkovaltuustossa. Aiemmin hän on vaikuttanut kirkon luottamustehtävissä Turun Katariinanseurakunnassa sekä Halikon seurakunnassa. 

Merikukka valmistui valokuvaajan ammattitutkintoon Stadin ammattiopistosta 2017 ja hän on sen jälkeen kuvannut lukuisia suomalaisia poliitikkoja. Vuonna 2022 Merikukka työsti Vihreitä miehiä -valokuvateoksen Vihreän Sivistysliiton tukemana. Teoksesta koostuva näyttely oli esillä Vihreiden Joensuun puoluekokouksessa toukokuussa 2022 sekä kesäkuussa 2022 Helsingissä. 

## Tausta
Merikukka on kotoisin Varsinais-Suomen entisestä kunnasta Halikosta, joka kuuluu nykyään Saloon. Hän valmistui ylioppilaaksi Halikon lukiosta 2007 sekä teolliseksi muotoilijaksi Turun ammattikorkeakoulusta 2013. Valokuvausta Merikukka opiskeli 2016–2017 Stadin aikuisopistossa.

## Lähteet
Onni Vilanka

**Onni Armas Vilanka**, sukunimi vuoteen 1934 *Wilkman* (13. tammikuuta 1897 Pirkkala – 6. lokakuuta 1960) oli suomalainen varatuomari, poliisimestari, valtionsyyttäjä ja hallitusneuvos.

Onni Vilangan vanhemmat olivat paperimestari Kaarle Wilkman ja Vilhelmiina Sjölund. Hän pääsi ylioppilaaksi 1918 ja suoritti oikeustutkinnon 1921 ja ylemmän hallintotutkinnon 1921. Vilanka sai varatuomarin arvon 1924. Hän teki opintomatkoja useisiin Euroopan maihin 1924–1926 ja 1931.

Vilanka oli Myrskylän ja Artjärven piirin nimismiehenä 1921-1925, Viipurin poliisilaitoksen etsivän osaston päällikkönä 1925–1927, Viipurin poliisimestarina 1927 ja Helsingin poliisimestarina 1927–1934. Hän oli Viipurin hovioikeuspiirin valtionsyyttäjänä 1934–1943, puolustusvoimien pääesikunnan hallintotoimiston päällikkönä 1944–1947, oikeusministeriön rikosrekisteritoimiston päällikkönä 1947–1953 ja puolustusministeriössä hallitusneuvoksena 1953–1960 ja keskusosaston päällikkönä 1954–1960. 

Vilanka toimi liikkuvan poliisikomennuskunnan ylimääräisenä komentajana ja tarkastajana ja oli Uudenmaan tarkastusoikeuden varapuheenjohtajana 1948–1958. Hän sai everstiluutnantin arvon 1944.

Onni Vilanka oli naimisissa vuodesta 1932 Martta Järvisen kanssa.

## Lähteet
Hopeakylkimuura

**Hopeakylkimuura** (*Sclateria naevia*) on puumuuriin kuuluva lintulaji. Lajia tavataan Etelä-Amerikassa.

## Koko ja ulkonäkö

Hopeakylkimuura kasvaa 14&ndash;15 cm pitkäksi. Sukupuolet eroavat hieman toisistaan ulkonäöltään. Hopeakylkimuurakoiras on päästään, selästään ja siivistään harmaa. Siivissä on valkoisia pilkkuja. Rinta ja vatsa ovat valkoiset ja niissä on alalajista riippuen vaihteleva määrä harmahtavanruskeita juovia tai pilkkuja. Naaraslintu on päästään, selästään ja siivistään koirasta ruskeampi. Rinta ja vatsa ovat valkoiset ja kyljet punaruskeat.

## Levinneisyys ja elintavat
Hopeakylkimuuraa tavataan länsi-itäsuunnassa Ecuadorista Brasiliaan ja pohjois-eteläsuunnassa Venezuelasta Bolivian pohjoisosiin. Lajin elinympäristöä ovat kosteat metsät ja erityisesti se viihtyy jokien ja järvien rannoilla. Hopeakylkimuura liikkuu tavanomaisesti pareittain. Lajin ravintoa ovat hyönteiset ja hämähäkit.

## Lähteet
Katarína Šimoňáková

**Katarína Šimoňáková** (s. 31. tammikuuta 1998 Spišská Nová Ves) on slovakialainen ohjaskelkkailija.

Šimoňáková on osallistunut kaksiin olympialaisiin. Pyeongchangin olympialaisissa 2018 hän oli yksilökilpailussa 23:s ja joukkuekilpailussa yhdestoista. Pekingin olympialaisissa 2022 Šimoňáková sijoittui yksilökilpailussa 25:nneksi. Joukkuekilpailussa Slovakia joutui keskeyttämään.

Šimoňáková toimi Slovakian lipunkantajana Pekingin olympiakisoissa.

Šimoňákován veli Jakub Šimoňák on myös osallistunut olympialaisiin ohjaskelkkailussa.

## Lähteet
Pentulive

**Pentulive** on Yleisradion Areena -suoratoistopalvelussa vuodesta 2021 lähettämä ohjelma, jossa seurataan koiranpentujen elämää ympärivuorokautisesti ja suorassa lähetyksessä noin kahdeksan viikon ajan pentujen syntymästä luovutusikään asti.

## Tuotanto
Marraskuussa 2021 alkaneella ensimmäisellä tuotantokaudella seurattiin labradorinnoutajapentueen elämää. Toisella kaudella seurattiin shibapentuetta. Kolmas tuotantokausi alkoi syksyllä 2023, ja sillä kaudella pentueeksi valittiin whippetpentue. Sarjan neljäs tuotantokausi esitettiin syksyllä 2024. Kauden koirarotu oli bordercollie.

Viides tuotantokausi alkoi 14. lokakuuta 2025. Koirarotuna nähdään englanninspringerspanieli.

Neljännen tuotantokauden pentujen elämään keskittyvä dokumenttisarja *Pentulive: eka vuosi* julkaistaan 9. joulukuuta 2025.

## Tuotantokaudet

## Palkinnot
Pentulive on ollut kahdesti finalistina Kultaisen Venlan kategoriassa Event-ohjelma. Pentuliven toimittaja Pirjo Koskinen palkittiin Kennelliiton Vuoden tassunjälki -palkinnolla vuonna 2024. Pentulive voitti Vuoden Ilopilkku -palkinnon Särkänniemen Ilo Awards -äänestyksen yhteisö-/ilmiökategoriassa vuonna 2023.

## Lähteet
Ernesto Chaparro

**Ernesto Chaparro Esquivel** (1901–1957) oli chileläinen jalkapalloilija, joka pelasi puolustajana. Hän edusti maataan maailman ensimmäisissä maailmanmestaruuskilpailuissa vuonna 1930. Hän osallistui myös Amsterdamin olympiakisoihin vuonna 1928.

## Lähteet
Hilda Hilst

**Hilda Hilst** (1930 Jaú, São Paulo – 2004) oli brasilialainen kirjailija. Hän sai urallaan monia arvostettuja kirjallisuuspalkintoja. 

Hilst suoritti oikeustieteen tutkinnon São Paulon yliopistossa, mutta omistautui kirjailijan uralle vuodesta 1954.

## Teoksia

* *Fluxo-Floema* (1969)
* *Letters from a Seducer* (1991)
* *The Obscene Madame D* (1982)

## Lähteet
Encyclopaedia Beliana

**Encyclopaedia Beliana** on suuri slovakinkielinen yleistietosanakirjasarja. Se on saanut alkunsa 1990-luvun jälkipuoliskolla Slovakian  tiedeakatemian ensyklopedisen instituutin hankkeena.  

Kirjasarjan ensimmäinen osa julkaistiin paperimuodossa vuonna 1999. Vuoden 2021 loppuun mennessä oli julkaistu yhdeksän tietosanakirjasarjan osaa, jotka sisälsivät yhteensä 56&nbsp;000 artikkelia hakusanoilla, jotka alkavat kirjaimilla A–Kraj.  Joidenkin lähteiden mukaan syksyllä 2023 on suunniteltu julkaistavan teossarjan kymmenes osa.

## Teossarjan osat
Tietosanakirja Encyclopaedia Belianan painettuna julkaistuja osia ovat:

## Tietosanakirjan verkkoversio
 
Encyclopaedia Beliana -tietosanakirjaa on julkaistu fyysisen kirjamuodon ohella avoimena verkkoversiona. Verkkoversiossa on julkaistu artikkeleita myös hakusanoilla, jotka alkavat aakkoston muillakin kirjaimilla kuin teossarjassa. Internet-versiossa on julkaistu ainakin lähes 50&nbsp;000 kirjamuodossa julkaistua tietosanakirjan artikkelia ja noin 100&nbsp;000 artikkelia aiheista joita ei ole vielä tietosanakirjan painetussa versiossa.

## Katso myös
* Slovakinkielinen Wikipedia

## Lähteet

## Aiheesta muualla
*Artikkelihaku – Entsyklopedia Beliana  (beliana.sav.sk)
*Artikkelihaku  (beliana.sav.sk)
Orcival

**Orcival** on kunta Ranskassa Puy-de-Dômen departementissa Auvergne-Rhône-Alpesin alueella. Se sijaitsee Siouletin laaksossa, noin 28 kilometriä Clermont-Ferrandin kaupungista länteen.

Orcivalin Notre-Damen basilika on rakennettu 1100-luvulla. Se on säilyttänyt alkuperäisen ulkoasunsa, koska siihen ei ole tarvinnut tehdä laajennuksia. Basilika on ollut tärkeä pyhiinvaelluskohde. Erityisesti vuodelta 1170 peräisin oleva Neitsyt Mariaa ja Jeesuslasta kuvaava pähkinäpuinen patsas on tärkeä pyhäinjäännös. Patsaaseen liittyy helatorstain pyhiinvaellus. Neitsytpatsas peitetään kullatusta kankaasta valmistetulla vaipalla ja Neitsyen ja Jeesuslapsen päihin laitetaan jalokivillä koristeltu kullattu kruunu. Patsasta kuljetetaan kulkueessa, jossa sitä kantavat paljain jaloin kulkevat miehet.

Château de Cordès kuului Chalusin suvulle 1200-luvulta lähtien, ja vuonna 1582 se myytiin Allègren suvulle. Vuonna 1695 palkattiin André Le Nôtre suunnittelemaan linnan puutarhat. Vuonna 1755 linna myytiin huutokaupassa riomilaiselle asianajajalle Pierre Grangierille. Vuonna 1933 kolme linnan elementtiä luokiteltiin historiallisiksi monumenteiksi: linnan julkisivut, kappeli Ludvig XV:n salonkeineen sekä ranskalainen puutarha. 

## Tunnettuja kuntalaisia
*Jean-Louis Murat (s. 1952), laulaja-lauluntekijä


Tiedosto:F08.N.-D. d'Orcival.0489.JPG|Neitsyt Maria ja Jeesuslapsi -patsas
Tiedosto:Chateau de Cordes.JPG|Château de Cordès


## Lähteet

## Aiheesta muualla
Tekoälyn suuntaaminen

**Tekoälyn suuntaamisella** tai **tekoälyn linjaamisella** (englannista *AI alignment*) pyritään ohjaamaan tekoälyjärjestelmiä ihmisten tarkoittamiin tavoitteisiin, mieltymyksiin tai eettisiin periaatteisiin. Tekoälyjärjestelmä katsotaan oikein suuntautuneeksi, jos se edistää tarkoitettuja tavoitteita. Suuntautumaton tekoälyjärjestelmä (tai huonosti suunnattu tekoälyjärjestelmä) pyrkii joihinkin tavoitteisiin, mutta ei niihin, joihin se oli alun perin tarkoitettu.

Tekoälysuunnittelijoiden voi olla vaikea suunnata tekoälyjärjestelmää, koska heille voi olla vaikeaa määrittää kaikki toivottu ja ei-toivottu käyttäytyminen. Välttääkseen vaikeuksia, suunnittelijat yleensä käyttävät yksinkertaisempia välitavoitteita, kuten ihmisten hyväksyntää. Mutta tämä lähestymistapa voi luoda porsaanreikiä, unohtaa tarvittavat rajoitukset tai palkita tekoälyjärjestelmän vain näyttämään suuntautuneelta.
Huonosti suunnatut tekoälyjärjestelmät voivat toimia virheellisesti tai aiheuttaa vahinkoa. Tekoälyjärjestelmät voivat löytää porsaanreikiä, jotka mahdollistavat niiden saavuttavan välitavoitteet tehokkaasti, mutta ei-toivotuilla, joskus haitallisilla tavoilla (palkintopetos). Ne voivat myös kehittää ei-toivottuja välineellisiä strategioita, kuten vallan tai selviytymisen tavoittelua, koska tällaiset strategiat auttavat niitä saavuttamaan annetut tavoitteensa. Lisäksi ne voivat kehittää ei-toivottuja emergenttejä tavoitteita, jotka voivat olla vaikeasti havaittavissa ennen järjestelmän käyttöönottoa, kun se kohtaa uudet tilanteet ja datan muodot.

## Lähteet
Torsten Sevonius

**Karl Torsten Sevonius** (26. toukokuuta 1868 Porin maaseurakunta – 11. joulukuuta 1923 Helsinki) oli suomalainen toimittaja ja Hufvudstadsbladetin pitkäaikainen toimitussihteeri.

Sevoniuksen vanhemmat olivat nimismies Karl Benjamin Sevonius ja Hilma Fredrika Ekholm. Hän pääsi ylioppilaaksi Helsingin ruotsalaisesta normaalilyseosta 1885.

Sevonius tuli 1886 aputoimittajaksi Helsingfors Dagblad-lehteen. Hän siirtyi seuraavana vuonna Hufvudstadsbladetin toimitukseen ja hänestä tuli lehden toimitussihteeri 1888. Hän kirjoitti lehteen myös kronikoita ja matkakirjeitä nimimerkillä *Neger*. Sevonius hoiti tätä tehtävää kevääseen 1923 saakka kunnes hän joutui sairauden takia eroamaan. Hän haki hoitoa ulkomailta mutta palattuaan lokakuussa Suomeen hän kuoli joulukuussa 1923 Eiran sairaalassa Helsingissä. Sevonius toimi myös ruotsinkielisten maaseutulehtien ja Ruotsin lehtien kirjeenvaihtajana.

Sevoniuksen oli luottamustoimia ruotsinkielisissä sanomalehtimiesjärjestöissä ja hän edusti niitä kansainvälisissä sanomalehtimieskongressissa Triestessä ja Roomassa.

Sevonius oli naimisissa 1889–1895 Anna Augusta Vileniuksen (k. 1895) kanssa.

## Lähteet
P-T-S

**P-T-S** on yleisurheilukilpailu Slovakiassa. Ensimmäinen kilpailu pidettiin vuonna 1957.

Kilpailu on järjestetty 58 kertaa. Parhaimmillaan se kuului IAAF:n IAAF Grand Prix -sarjaan ja nykyään se kuuluu World Athleticsin Continental Tourin silver-sarjaan. Ensimmäiset 50 kilpailua järjestettiin Bratislavassa ja seuraavat seitsemän Šamorínissa. Vuonna 2023 kilpailu pidettiin Banská Bystricassa.

## Lähteet
Trnava (piiri)

**Trnavan piiri** () on piiri Slovakian lounaisosassa, Bratislavan alueen itäpuolella. Se on yksi Trnavan alueen seitsemästä piiristä. Vuonna 2022 lopussa piirin väkiluku oli 132&nbsp;195. Piirin keskuksena toimii aluekeskus, yliopistokaupunki Trnava. 

Trnavan piiri on tärkeä alue Slovakian sähköntuotannolle, koska siellä sijaitsevat Bohunicen ydinvoimalaitos (880 MW) ja Malženicen voimalaitos (430 MW).

## Väestö

## Kaupunki ja muut kunnat
Piirissä on vain yksi kaupunki. Sen ohella piirissä on 44 muuta kuntaa.

*Biely Kostol
*Bíňovce
*Bohdanovce nad Trnavou
*Boleráz
*Borová
*Brestovany
*Bučany
*Buková
*Cífer
*Dechtice	
*Dlhá	
*Dobrá Voda
*Dolná Krupá	
*Dolné Dubové	
*Dolné Lovčice

*Dolné Orešany
*Horná Krupá	
*Horné Dubové
*Horné Orešany
*Hrnčiarovce nad Parnou	
*Jaslovské Bohunice
*Kátlovce
*Košolná	
*Križovany nad Dudváhom
*Lošonec	
*Majcichov
*Malženice
*Naháč
*Opoj
*Pavlice

*Radošovce
*Ružindol
*Slovenská Nová Ves
*Smolenice
*Suchá nad Parnou
*Šelpice
*Špačince
*Šúrovce	
***[[Trnava]]**
*Trstín
*Vlčkovce
*Voderady
*Zavar
*Zeleneč	
*Zvončín

## Lähteet

## Aiheesta muualla
Jonathan Aberdein

**Jonathan Aberdein** (s. 14. helmikuuta 1998 Kapkaupunki) on eteläafrikkalainen autourheilija.

Hänen isänsä Chris Aberdein on myös autourheilija.

## Ura

Aberdein aloitti uransa pikkuformuloissa, jossa hän ajoi ADAC Formula 4 -sarjaa vuosina 2016-2017 saavuttaen palkintosijoituksia. Aberdein voitti kauden 2016–17 Formula 4 UAE -sarjan mestaruuden. Vuonna 2018 Aberdein ajoi Euroopan Formula 3 mestaruussarjassa saavuttaen kolme palkintosijoitusta ollen sarjapisteissä 12:s.

Vuonna 2019 Aberdein siirtyi Saksan vakioautoihin DTM-sarjaan. Hän sijoittui ensimmäisenä vuotenaan sarjan kymmenenneksi. Vuonna 2020 Aberdein jatkoi DTM:ssä ja oli sarjan 11:s loppupisteissä. 

Vuonna 2021 Aberdein ajoi European Le Mans Series -sarjaa. Vuonna 2022 hän ajoi FIA World Endurance Championship ja ADAC GT Masters -sarjoissa.

## Lähteet

*Jonathan Aberdein Driver Databasessa